एनओसी ली न निरीक्षण करवाया नोटिस दिया तब किया आवेदन
एक साल पहले शुरू किया था निर्माण, हो रहे थे 29 करोड़ के कंस्ट्रक्शन
भास्कर संवाददाता| बैतूल
भूकंप जोन में शामिल शहर में छोटे से छोटा मकान बनाने के लिए नपा से एनओसी लेकर नक्शा पास करवाना जरूरी है, लेकिन लोगों के लिए बनाए जा रहे नए कलेक्टोरेट और अस्पताल की बहुमंजिला इमारतों का आधा काम बिना एनओसी लिए ही कर दिया है। एक साल बाद जब नपा को मामले की शिकायत हुई तो नपा ने पीडब्ल्यूडी पीआईयू को नोटिस जारी किया है। इसके बाद 6 मार्च को ताबड़तोड़ एनओसी के लिए आवेदन किया। दोनों भवन तीन मंजिला है। दोनों निर्माण नपा बैतूल में आते हैं, लेकिन कंस्ट्रक्शन के लिए नक्शा पास नहीं करवाया, एनओसी भी नहीं ली। ऐसे में भूकंप जोन में आने वाले शहर में इस तरह की ऊंची इमारत को बनाने के पहले एनओसी जरूरी थी।
आम आदमी को इस तरह करनी पड़ती है मशक्कत
आम आदमी को एनओसी का फार्म लेकर रसीद कटवाकर आवेदन करना होता है। रेन वाटर हार्वेस्टिंग सिस्टम के लिए 10 हजार रुपए की एफडीआर और स्क्वेयर मीटर के हिसाब से फीस जमा करवानी पड़ती है। इसके बाद नपा में नक्शा प्रस्तुत करना होता है। नक्शे का एप्रूवल मिलने के बाद नक्शे के हिसाब से काम करना होता है। भवन बनने के बाद रेन वाटर हार्वेस्टिंग सिस्टम का सत्यापन करके ही नपा एफडीआर वापस करती है।
पूर्व में अवैध रेत भंडारण के मामले में दोनों कंस्ट्रक्शन पर उठे थे सवाल
पूर्व में इन दोनों निर्माण कार्यों के दौरान अवैध रेत भंडारण करने का मामला सामने आया था। खनिज विभाग ने इंटीग्रेटेड कलेक्टोरेट के निर्माण के दौरान 45 लाख की पेनाल्टी प्रस्तावित की थी। इसी तरह अस्पताल भवन निर्माण में भी अवैध रेत भंडारण सामने आया था।
एनओसी के लिए आवेदन दे दिया है
दोनों प्रोजेक्टों के लिए तत्कालीन कलेक्टर ने खुद प्रपोजल दिया था। अस्पताल भवन के लिए स्वास्थ्य विभाग के प्रमुख सचिव और इंटीग्रेटेड कलेक्टोरेट भवन के लिए राजस्व विभाग के उच्चाधिकारियों से सीधे एनओसी ली थी। ऐसे में नगरपालिका की एनओसी की जरूरत नहीं थी। हालांकि अब एनओसी का आवेदन दे दिया है। केके सिंगारे, ईई, पीडब्ल्यूडी पीआईयू
बहुमंजिला इमारतों में फायर सेफ्टी सिस्टम जांचती है नपा
नपा बहुमंजिला इमारतों को आसानी से परमिशन नहीं देती है। इनमें फायर सेफ्टी सिस्टम और हर फ्लोर पर पानी के इंतजाम करने का प्रावधान किए जाने पर ही नपा एनओसी देती है। हर फ्लोर पर पानी के इंतजाम देखे जाते हैं।
13 करोड़ से अस्पताल, 16 से इंटीग्रेटेड कलेक्टोरेट भवन
जिला अस्पताल परिसर में खाली जमीन पर 152 बेड का नया अस्पताल भवन बनाया जा रहा है। तीनमंजिला भवन बनाया जा रहा है। एक साल पहले इसका काम शुरू किया था। वर्तमान में ग्राउंड फ्लोर का अधिकांश काम हो चुका है, पिलर खड़े हो चुके हैं। वहीं, जिला पंचायत के समीप खाली जमीन पर 16 करोड़ की लागत से तीन मंजिला इंटीग्रेटेड कलेक्टोरेट भवन बनाया जा रहा है। भवन का ग्राउंड फ्लोर भी बन चुका है।
इंट्रीग्रेटेड कलेक्टोरेट का बिना एनओसी हो रहा निर्माण।
hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva bho_Deva hin_Deva hin_Deva